Papersnake/gushiwen huggingface dataset:
游白水书付过
苏轼（宋代）

绍圣元年十月十二日，与幼子过游白水佛迹院，浴于汤池，热甚，其源殆可熟物。

循山而东，少北，有悬水百仞，山八九折，折处辄为潭，深者缒石五丈，不得其所止。雪溅雷怒，可喜可畏。水崖有巨人迹数十，所谓佛迹也。

暮归倒行，观山烧，火甚，俯仰度数谷。至江山月出，击汰中流，掬弄珠璧。

到家二鼓，复与过饮酒，食余甘煮菜。顾影颓然，不复甚寐。书以付过。东坡翁。
山中即事
李曾伯（宋代）

手挼岩菊嗅寒香，陡觉轻飚透薄裳。
自是苍官添老色，不因青女眩寒妆。
新篘未熟啜茶去，晚稻才收种麦忙。
原学老冢惟苦懒，荷锄归去卧斜阳。
次韵谢李簿送白牡丹
张扩（宋代）

擎玉花头取次妍，鞓红从此不论钱。如何未入明皇梦，已醉高吟李谪仙。
句
宋敏求（宋代）

左川风俗美，资中亭上人。
送潍州詹倅五首 其三
綦崇礼（宋代）

东风催去旆，南浦伤离情。攀辕何纷纷，晓日来倾城。

中有韦布士，雪涕挥纵横。欲识何为者，为言门下生。
访友村居
敖巘（清代）

远访幽人室，梅花屋几重。断桥春水港，古寺夕阳钟。

霜锷十年剑，龙鳞百尺松。只缘任问字，暂启白云封。
南斋前梅花二首 其一
杨万里（宋代）

山园腊里日疏芜，只有南斋最起予。竹映梅花花映竹，翠毛障子玉妃图。
寄沈道原
王安石（宋代）

城郭千家一弹丸，蜀冈拥肿作蛇蟠。
眼前不道无苍翠，偷得锺山隔水看。
苏武慢 咏陶元亮，同华商原
张夏（清代）

乞食何穷，为农已老，鸿鹄高飞千里。盈掬黄花，一尊渌酒，烂醉南山画里。

乐天知命，乘化逍遥，那论贤愚五子。自归来，谢却征书，耻作安刘园绮。

忆前人、百甓宜劳，八州建节，身傍浔阳开士。细咏荆轲，长怀易水，此岂山林步履。

典午遗墟，中原沉陆，歌哭心迷悲喜。托闲情，一赋非瑕，我有所思而已。
园居早起
林占梅（清代）

园居侵晓起，寂历似郊坰。鱼跃池萍破，鸦翻竹露零。

宿云屯远岫，初日上东亭。行过蔷薇架，花风拂面馨。
和子山陪使君游西湖三绝正月晦日
文同（宋代）

柳色绕堤金粉明，湖光浮岸玉烟轻。
风柔日薄恰新霁，正好访春来此行。
漫兴 其四
王柏心（清代）

山泽多亡命，纷然劫库兵。鹰鹯无搏击，蛇虎遂纵横。

吏道犹多杂，征徭或未平。愿求龚渤海，尽化盗为氓。
晋鼓吹曲二十二首 其十五 仲春振振
傅玄（魏晋）

仲春振旅。大致民。武教于时日新。师执提。工执鼓。

坐作从。节有序。盛矣允文允武。搜田表祃。申法誓。

遂围禁。献社祭。允以时。明国制。文武并用。礼之经。

列车如战。大教明。古今谁能去兵。大晋继天。济群生。
端午帖子·太上皇帝阁
周必大（宋代）

今月三长正，昌辰五日端。
艾髯张绣户，菰黍簇金盘。
颂古十一首
释普济（宋代）

金鸭香消更漏长，沉沉玉殿紫苔生。
高空有月千门照，大道无人独自行。
携酒往朗之庄居同饮
白居易（唐代）

慵中又少经过处，别后都无劝酒人。

不挈一壶相就醉，若为将老度残春。
梅
黄大受（宋代）

自见梅开后，相看不暂离。
只因愁落去，不忍看繁时。
佳实羹堪味，遗音角可期。
牡丹专富贵，春尽却空枝。
予读近时人诗有咏潇湘八景者辄用效颦以消馀暇 其三 平沙落雁
岑安卿（元代）

骆驼水枯圆露觜，橘洲霜清平似砥。衡阳回侣羽翮疲，接翅连群飞复止。

洞庭波阔菰米稀，弋人夜榜机心微。平明又为稻粱谋，来看行迹空嗟咨。
挽许马帅二首
刘宰（宋代）

万旅云屯独鼓行，将军誓死不求生。
祗今淮浦耕桑满，瞻落胡儿不敢争。
读《史记》四十首 其四十 封五利
张晋（清代）

文成术既穷，云食马肝死。栾大本同师，进因乐成姊。

五利将军好大言，安期羡门同周旋。黄金可成河可塞，不死之药亦可得。

深宵祷祀下神仙，神仙难致鬼可格。佩六印，封将军，燕齐术士尽扼腕，言神言鬼何。

言者亦可哀，世间安有神仙哉。吁嗟五利不足数，奈何乃使尚公主。
由校中秘书授徽倅道出金陵投留守吴公琚
高似孙（宋代）

四朝渥遇鬓微丝，多少恩荣世少知。
长乐花深春待宴，重华香暖夕论诗。
黄金籯满无心爱，古锦囊归有字奇。
一笑难陪珠履客，看临古帖对梅枝。
灵光寺晚眺 其二
丘逢甲（清代）

三柏生枯气郁苍，沉沉紫殿梵云凉。绿杉野屋隔溪水，牧笛数声山月黄。
次黄仲甄峡中韵二绝
李流谦（宋代）

连日舟横拍岸风，祗应身世在疎篷。
旅床独茧毕愁绪，青镜明朝即老翁。
少妇词
窦巩（唐代）

坐惜年光变，辽阳信未通。燕迷新画屋，春识旧花丛。

梦绕天山外，愁翻锦字中。昨来谁是伴，鹦鹉在帘栊。
黄石榴吾里所未有仆始携自中都植之二年方著花明洁可爱异于他榴 其二
喻良能（宋代）

细染曲尘英，稀著鹅黄蕊。虽无蜡梅香，风味绝相似。
蝶恋花 小婢寻香，婀娜有致，楚楚如秋棠，可怜年十二而死，怆然哀之赋此
沈宜修（明代）

巫女腰肢天与慧。浅发盈盈，碧嫩红阑蕙。满地莺声花落碎。

春茸剪破难重缀。

蝴蝶寻飞香入袂。不道东风，拍断游丝脆。最是双眸秋水媚。

可怜雨溅胭脂退。
读魏公子列传
苏镜潭（清代）

天下无双魏公子，监门上客敝衣冠。合符一战成功易，纵间万衣解毁难。

肝胆酬思屠肆侠，英雄求死酒杯阑。史公健笔精华甚，莫抵三君例传看。
中秋十五夜月
贯休（唐代）

噀雪喷霜满碧虚，王孙公子玩相呼。从来天匠为轮足，

自是人心此夜馀。静入万家危露滴，清埋众象叫鸿孤。

坐来惟觉情无极，何况三湘与五湖。
挽楼旸叔二首
刘克庄（宋代）

白首临凋瘵，虀盐似旧时。
仅持一麾止，安用五车为。
库有留州赋，家无葬地资。
空馀清俭字，长使郡人思。
杜鹃
赵汝燧（宋代）

才听今春第一啼，如何便道不如归。声穿窗隙惊闺梦，血溜花梢溅客衣。

叫断寸肠谁接续，懒随群翼恋芳菲。田园荒尽腰犹折，我亦因君觉昨非。
和范信中寓居崇宁还雨二首
黄庭坚（宋代）

范侯来寻八桂路，走避俗人如脱兔。
衣囊夜雨寄禅家，行潦升阶漂两屦。
遣闷闷不离眼前，避愁愁已知人处。
庆公忧民苗未立，旻公忧木水推去。
两禅有意开寿域，岁晚筑室当百堵。
他时无屋可藏身，且作五里公超雾。
将别旧山寄伯弓
释永颐（宋代）

吾道贵日损，纪纲休有力。
誓舍耕鉴资，生以给信食。
岁晏民物耗，霜枯鹰隼击。
寂士无丰姿，空田罄尘积。
小臧别我去，晚瓢先挂壁。
饥寒并一身，舍下无遗迹。
穷达不异趣，死生共短息，
硕友谅难舍，他山终易适。
元白拿舟相访出纸求书因书此以归其纸
李之仪（宋代）

小篷不卸远相寻，顿喜忘年得断金。便觉雨华随脱麈，更能操笔问来禽。

投怀方寄朱弦直，掺袂还惊白发深。独幸南游慰真赏，他年会见好丛林。
送曾通直入京
韩维（宋代）

敏学高文俊茂身，少年今见鲁公孙。
明心早得无生意，清耳常闻有味言。
绿鸭陂中春纵棹，芰荷池上雨移樽。
临分有赠非他物，声利精忘道始存。
富阳县秋日
高翥（宋代）

古井梧桐老，平田{左禾右罢}稏收。
鸡豚百里社，砧杵十分秋。
乾鹊催归兴，寒蝉唤客愁。
衔杯忆霜蟹，沙尾暮停舟。
航弟自广润省坟金华作二绝句送之
韩元吉（宋代）

乌玄鹄白从来事，兔角龟毛本自无。
日用不知何许是，漫言实相与空虚。
点绛唇（拉同官赏海棠）
管鉴（宋代）

酒困诗慵，一春拚被花枝恼。艳妆浓笑。那更花中好。

不著清尊，持底宽愁抱。须颠倒。晚风如扫。忍见枝头少。
离京口二首 其一
龚璛（元代）

寻常梦归处，行来如梦时。一身无旧业，白发几新知。

容易平生别，久长孺子悲。空床独风雨，世事转难期。
浣溪沙·送叶淳老
苏轼（宋代）

阳羡姑苏已买田。相逢谁信是前缘。莫教便唱水如天。
我作洞霄君作守，白头相对故依然。西湖知有几同年。
王文成纪功石刻
夏敬颜（清代）

武宗荒游居豹房，群小窃柄如沸螗。逆濠觊觎神器久，称兵向阙狡且狂。

大江南北俱震动，谁其戡乱余姚王。先生本是道学者，见大敌勇非寻常。

徐邢伍戴尽文吏，指挥一一皆腾骧。誓师樟树决胜算，攻瑕捣穴先南昌。

南昌已下贼胆落，惰归逆击趋鄱阳。前锋文定锐莫当，徐戴夹击两翼张。

须臾伏发湖中央，贼屡却保樵舍傍。掩之纵火焚艅艎，鲸鄱骇窜纷仓皇。

雷霆顷刻驱欃枪，鼋鼍尽徒蛟螭藏。彭蠡之水流汤汤，甲兵净洗凝清光。

呜呼功大乃得谤，噂沓贝锦来貂珰。先生智勇由主静，渊乎器宇何可量。

纶巾翩然九华去，仿佛辟谷留侯良。明年庚辰正月晦，摩崖铭泐山之冈。

大书天子赫斯怒，神武不杀威奋扬。武昭皇灵靖邦国，环辞谟诰相颉颃。

勋猷道德本一贯，知行何苦区低昂。陋儒纷纷訾讲学，如公成就犹雌黄。

蚍蜉撼树何足较，临风一笑增慨慷。读书台前剔藓读，白袷凉袭岩桂香。

燕然山铭尚逊此，直扫月露风云章。擘窠楷正妙结构，俨若冠剑立庙廊。

此山此刻并不朽，风雷呵护森光芒。
冀州道中
王冕（元代）

我行冀州路，默想古帝都。
水土或匪昔，禹贡书亦殊。
城郭类村坞，雨雪苦载涂。
丛薄聚冻禽，狐狸啸枯株。
寒云着我巾，寒风裂我襦。
盱衡一吐气，冻凌满髭须。
程程望烟火，道傍少人居。
小米无得买，浊醪无得酤。
土房桑树根，仿佛似酒垆。
徘徊问野老，可否借我厨？
野老欣笑迎，近前挽我裾。
热水温我手，火炕暖我躯。
丁宁勿洗面，洗面破皮肤。
我知老意仁，缓缓驱仆夫。
窃问老何族？云是奕世儒。
自从大朝来，所习亮匪初。
民人籍征戍，悉为弓矢徒。
纵有好儿孙，无异犬与猪。
至今成老翁，不识一字书。
典故无所考，礼义何所拘？
论及祖父时，痛入骨髓余。
我闻忽太息，执手空踌蹰。
踌蹰向苍天，何时更得甦？
饮泣不忍言，拂袖西南隅。
绍熙辛亥六月中伏日出郭观稼小休野石读仲权
滕镇（宋代）

身傍蓬莱近紫清，巧言一出忽职笙。
祗今家食应无恙，书傅衡阳雁寄声。
题返照庵北轩三首
王寂（南北朝）

塞路飞沙没马黄，解鞍投宿赞公房。主人何事归来晚，满院落花春草长。
有怀山行
释宝昙（宋代）

惯识春山笋蕨甜，只今病枕亦馋涎。
杖藜梦入僧窗去，饭饱茶香最可怜。
和十一月十二日与诸君登西园亭榭怀旧书事二
梅尧臣（宋代）

莎径依然见莎叶，莲塘无复有莲花。
更看白水满城下，说著当时龙骨车。
读危太仆云林集
李绂（清代）

唐宋为古文，大家才七人。南渡遂萎苶，得貌遗厥神。

有元运隆遂，大文兴崇仁。吴虞启先鞭，斯文绝复新。

后劲得云林，如《国风》有《豳》。宋王拜下风，国史功不湮。

偶然履橐橐，上嫌称老臣。御史乃希旨，元故臣宜摈。

和州看余庙，于事犹轻尘。论者不复察，集矢何龂龂。

岂知公出处，大节光霄旻。言事既激烈，邪闭善则陈。

仓卒起田间，辞禄已五春。投井义不屈，存史情亦真。

兴朝访故老，四国响然臻。聊因国史出，夙志将一伸。

区区圭组荣，浮云谢天民。青田亦仕元，佐命持衡钧。

松雪亦承旨，实宋天潢亲。不知持论者，比此何等伦。

掩卷三叹息，流俗多顽嚚。
比在阜城寺中韵所得语还里任伯首和之因并录传冀有相广者 其二
王安中（宋代）

层城填华屋，政尔无好风。沉沉古殿闭，一洗万浊空。

端知黄面老，真有清净功。
风流子 题周文夏画册
吴本嵩（清代）

旧游弹指过，才披卷，仿佛见伊人。有万顷澄波，千章乔木，几重人巘，一片闲云。

都并作、莼鲈归梦短，山水卧游频。藜阁宵残，禁莲飘麝，兰台昼静，院柏摇春。

闲情供渲染，长康后、应是摩诘前身。想见淋漓尽致，盘礡天真。

忆为日几何，风流顿尽，其人斯在，翰墨还分。多少西州醉眼，泪涴香芸。
和恕斋濂溪书院二首
释道璨（宋代）

洙泗渊源水一溪，藓花绿遍考亭碑。
白云散尽青山出，一卷通收未写时。
梁三朝雅乐歌 胤雅
沈约（南北朝）

自昔殷代。
哲王迭有。
降及周成。
惟器是守。
上天乃眷。
大梁既受。
灼灼重明。
仰承元首。
体干作贰。
命服斯九。
置保置师。
居前居后。
前星比耀。
克隆万寿。
游拈花寺有感
徐光第（清代）

凤舞龙飞下九天，拈花两字至今传。千峰隐约危阑外，万柳萧疏落照边。

修禊几经名士醉，吐茵曾说相公贤。莲塘花屿今何处，回首山门一惘然。
天仙子 其一 和湘真春夜韵
王士禄（清代）

淡淡双眉萦远岫。草草凉襟还小袖。曲廊深处为侬来，随夜漏。

乌栖后。枕臂啼痕红欲透。

抚抱纤腰春更瘦。凝怨横波娇不溜。如思如懊转宜人，看巾绣。

嗔相扣。痛惜肯教衾浪皱。
偶题
吴融（唐代）

贱子曾尘国士知，登门倒屣忆当时。西州酌尽看花酒，

东阁编成咏雪诗。莫道精灵无伯有，寻闻任侠报爰丝。

乌衣旧宅犹能认，粉竹金松一两枝。
雪后集饮寄园，次长沙师用壁间明人韵二首 其一
缪祐孙（清代）

脱手文章虎豹斑，园林新赏足开颜。一时名胜应重纪，百罚深杯漫许闲。

修竹擅姿矜岁晚，早梅含笑迟春还。飞髇再发征馀勇，要使威弧迟春关。
题马远作四皓弈棋图横卷
米芾（宋代）

落落四皓翁，山林养其静。羞为汉家臣，若辟秦苛政。

商颜高峨峨，坐待天下定。欻起佐储皇，上前启名姓。

堪怜羽翼成，难将口舌争。无语及扶苏，空歌紫芝咏。
贺新凉（戊申生日）
方岳（宋代）

一笑君知否。笑当年、山阴道士，行歌樵叟。五十到头公老矣，只可鹭朋鸥友。便富贵、何如杯酒。好在归来苍崖底，想月明、不负携锄手。谁共酌，翦霜韭。

乾坤许大山河旧。几多人、剑倚西风，笔惊南斗。俯仰之间成陈迹，亡是子虚乌有。渺烟草、不堪回首。隔坞筑亭开野迳，尽一筇、两屦山前后。春且为，催花柳。
中秋月下作
陆蕙芬（清代）

半臂清辉中薄寒，幽花移影上栏杆。团圆共说今宵好，寂寞閒庭独自看。
和叶枢密题谢清音道人扇面
姜特立（宋代）

纷纷朝市利名忙，唯有山林与寄长。
枢相好奇聊玩物，道人弄笔欲专房。
方嫌小景鲛绡窄，忽辱新诗茧纸香。
潭府炎范无著处，聊将三伏助清凉。
答沈朗亭太史
罗绕典（清代）

名经遍订百千佛，名士咸宗六一公。贯月槎刚来剑外，采风车一指关中。

华峰奇句君先问，蜀国新弦我尚同。添得秦云供纂组，可能分惠借邮筒。
送徐登山人
范仲淹（宋代）

重君爱诗书，孜孜不知老。
白发末理生，惟谈圣人道。
爱君妙山水，所得是神气。
尺素写林峦，邈有千里意。
今日江南行，孤云无系程。
直指九华峰，去扫先君茔。
却来华阳川，与我溪上盟。
行歌紫芝秀，坐啸清风生。
练真变金骨，飘飘朝玉京。
结成物外游，忘此天下情。
谢客二首
方回（元代）

梦到红云玉殿来，骨凡无路住蓬莱。
鹤身欲向仙官舞，病翅褵褷展不开。
寄远其六
李白（唐代）

阳台隔楚水。
春草生黄河。
相思无日夜。
浩荡若流波。
流波向海去。
欲见终无因。
遥将一点泪。
远寄如花人。
安义道中闻何老人道前令林君惠政以不善事上官而去有感书屋壁 其一
陈吾德（明代）

经过茂宰鸣琴地，忽忆孤山一鹤飞。候馆棠阴聊系马，居人指点欲沾衣。
目痛废看藏经
虞俦（宋代）

毗卢华藏浩无涯，菩萨何妨且在家。近日不应魔事起，看经顿觉眼昏花。
百喜图
释居简（宋代）

比翼飞梁跨碧浔，玉绳低转夜沈沈。一年一度丛霄去，却下人间送好音。
金榜山
朱熹（宋代）

陈场老子读书处，金榜山前石室中。人去石存犹昨日，莺啼花落几春风。

藏修洞口云空集，舒啸岩幽草自茸。应喜斯文今不泯，紫阳秉笔纪前功。
和周廉彦
张耒（宋代）

天光不动晚云垂，芳草初长衬马蹄。
新月已生飞鸟外，落霞更马夕阳西。
花开有客时携酒，门冷无车出畏泥。
修禊洛滨期一醉，天津春浪绿浮堤。
和观莲
陆树声（明代）

秘省仙郎别苑东，池开新长芰荷红。幽芳渺渺三湘外，疏影亭亭一水中。

香湿琼衣迷晓雾，尘消罗袜起秋风。玉堂归后青藜照，竞拟金莲出上宫。
江亭
杜甫（唐代）

坦腹江亭暖，长吟野望时。
水流心不竞，云在意俱迟。
寂寂春将晚，欣欣物自私。
江东犹苦战，回首一颦眉。
戢山
王十朋（宋代）

十九年间胆厌尝，盘羞野菜当含香。春风又长新芽甲，好撷青青荐越王。
途中和君时 其一
彭汝砺（宋代）

相望不相见，一步一回头。况汝将有适，前路正悠悠。

土壤去宛叶，星躔近斗牛。不知明之日，何以解吾忧。
偈十首
释道行（宋代）

正宗法眼，历古昭彰。
大事因缘，此时成现。
迅机掣电处密密此此，此此密密中迅机制担忧。
更问如之若何，我面何殊佛面。
将还罗浮留别李敬可袁可观于钟昌父宅
祁衍曾（明代）

兴入元冬百不思，匣琴流水过钟期。萧条敢薄袁安雪，俊逸同传李白诗。

天上星辰龙剑合，人间风雨梦魂疑。青山此去情何限，岂谓鹪鹩慰一枝。
鹧鸪天
周紫芝（宋代）

前一首，自为之也

年少登高意气多。黄花压帽醉嵯峨。如今满气看华发，强捻茱萸奈老何。

千叠岫，万重波。一时分付与秦娥。明年身健君休问，且对秋风卷翠螺。
浣溪纱 其二 盆中绿萼花渐零落矣，为作锦囊贮之
陈去病（清代）

一盎琼瑶贮古春。亭亭疑是洛波神。不堪明月老黄昏。

青鬓几曾簪蓓蕾，白头唯与共精魂。古欢新恨莫言恩。
白下春游曲七首
何良俊（明代）

融融暖日正曛人，澹澹和风不动尘。
况是城南家又近，争教若个不寻春。
和安仪凤
田锡（宋代）

水国迎凉暑气消，思清吟啸语雄豪。
远如海树黄云晓，健比秋雄白浪高。
酬答愧无明月佩，纵横争及解牛刀。
和诗送别昭亭路，何似金銮夺锦袍。
寄张肖甫时备兵天雄 其四
欧大任（明代）

中原惟骋目，尺素到应难。意气高悬榻，才名老据鞍。

黄榆风骠立，大卤雪雕盘。未得从君去，吴钩夜夜看。
燕歌行二首·其二
曹丕（魏晋）

别日何易会日难，山川悠远路漫漫。
郁陶思君未敢言，寄声浮云往不还。
涕零雨面毁形颜，谁能怀忧独不叹。
展诗清歌仰自宽，乐往哀来摧肺肝。
耿耿伏枕不能眠，披衣出户步东西。
仰看星月观云间，飞鸧晨鸣声可怜，留连顾怀不能存。
八月十一日夜玉堂对月
范祖禹（宋代）

银云栉栉王堂明，奁镜初开六合惊。天卷纤毫光不隔，风收万籁夜无声。

蓬莱想像皆云气，宫殿虚无尽水精。一夕梦飞双剑外，已疑身到雪山清。
登楼
刘攽（宋代）

溪谷含冰雪，川原见草芽。春生三峡水，日照万人家。

时节长如此，风光会有涯。唯应多美酒，厌看海棠花。
读素问十六首 其三
方回（元代）

上古僦贷季，色脉通神明。人处禽兽间，于物澹无情。

针石有不用，祝由足移精。世降尚毒药，一误百祸生。
太常乐章三十首其十九初献奏禧安之曲
杨亿（宋代）

大报于帝，玄德升闻。
酬齐良洁，姿盛苾芬。
游云际山
陈洙（宋代）

清晓扪萝踏岭云，寒风飞溜湿衣巾。
上攀霄汉无多地，直视城闉几点尘。
古木半阴藏宿雾，山禽相语厌游人。
明年更补闽中吏，来看桃花烂漫春。
入承天观二首 其二
郭祥正（宋代）

云舒云卷晓风凉，千尺松梢鹤唳长。昨夜月宫飘桂子，至今楼殿带天香。
和清叟自勉
陈普（宋代）

缉熙正学勿虚过，立志悠悠得几何。
黄卷工夫当猛省，青春齿发莫蹉跎。
笔头有焰由充养，镜面无尘在洗磨。
六籍四书无释子，胸中治具看森罗。
次韵刘孝若二首 其一
许及之（宋代）

每思忝窃长知愧，何有行藏可待明。壮不如人祇录录，老将及耄更平平。

故交契予情文厚，佳句驰来格律清。拟策疲驽追逸步，却愁重趼趣脩程。
工侍国史李丈奉御香祷雪上竺前一夕雪瑞已应
程公许（宋代）

阿佛常时奋老拳，为衔诏旨意精专。
且烦大士开颜笑，吹散曼陀黼扆前。
水调歌头·律吕自相召
李纲（宋代）

律吕自相召，韶頀不难谐。致君泽物，古来何世不须才。幸可山林高卧，袖手何妨闲处，醇酒醉朋侪。千里故人驾，不怕物情猜。秋夜永，更秉烛，且衔杯。五年离索，谁谓谈笑豁幽怀。况我早衰多病，屏迹云山深处，俗客不曾来。此日扫花径，蓬户为君开。
春日山中感怀
强至（宋代）

春中酣酣破宿霾，春心衮衮泻长淮。
无情草树相看久，得意亲朋一笑乖。
世俗冰霜谁暖眼，古人金石已枯骸。
愁来独对青山坐，唯有东风入旧怀。
休日感兴
陆游（宋代）

宦海风波实饱经，久将人世寄邮亭。
家无钗泽穷冯衍，身著襦邮老管宁。
药圃按行新蔓绿，书楼徙倚暮山青。
偶然得句悲谁属，零落交朋比晓星。
偈颂五十一首
释道冲（宋代）

国王大臣，有力檀那。
以佛为心，助佛扬化。
灵山一会俨然存，正法眼藏增高价。
客窗听雨四绝句次南山韵 其三
陶宗仪（明代）

处世真犹上濑船，纷纷人事浩无边。就中亦有清閒者，醉即高歌倦即眠。
题焦山吸江楼 其一
严永华（清代）

到此游踪倦，山椒旧有亭。一椽聊可憩，四达不为扃。

石佛低眉坐，云君招手停。老龙听诗处，清韵发中泠。
奉同曾郎中题石瓮寺得嵌韵
王建（唐代）

寺门连内绕丹岩，下界云开数过帆。

遥指上皇翻曲处，百官题字满西嵌。
又借答送蟹韵并戏小何
黄庭坚（宋代）

草泥本自行郭索，玉人为开桃李颜。
恐似曹瞒说鸡肋，不比东阿举肉山。
净发
释普度（宋代）

工夫用处没蹻踦，心手相应合自知。
毫发尽时消息尽，不妨眼上又安眉。
鹧鸪天（选德殿赏灯，先宴梅堂，侍两宫，沾醉口占）
曾觌（宋代）

龙驭亲迎玉辇来。江梅枝上雪培堆。东风上苑春光到，更放金莲匝地开。

腾凤吹，进瑶杯。两宫交劝正欢谐。父慈子孝从今数，准拟开筵一万回。
吟边
林泳（宋代）

醉骑鹤背堕红尘，镜里常羞一幅巾。
穷达底论身外事，英雄或是眼前人。
岂无散木偏能寿，亦有名花不及春。
三万六千长短日，吟边莫遣两眉颦。
湖城东遇孟云卿，复归刘颢宅宿宴，饮散因为醉歌
杜甫（唐代）

疾风吹尘暗河县，行子隔手不相见。湖城城南一开眼，

驻马偶识云卿面。向非刘颢为地主，懒回鞭辔成高宴。

刘侯叹我携客来，置酒张灯促华馔。且将款曲终今夕，

休语艰难尚酣战。照室红炉促曙光，萦窗素月垂文练。

天开地裂长安陌，寒尽春生洛阳殿。岂知驱车复同轨，

可惜刻漏随更箭。人生会合不可常，庭树鸡鸣泪如线。
澄卿罢令后常见过答焉
傅汝舟（明代）

不应山雨夜频过，岂为茅堂隐薜萝。
霄汉几年劳日月，江湖随地足风波。
长沙谪去君恩重，彭泽归来酒债多。
即看才高终濩落，古今贤达总如何。
橘
丁谓（宋代）

绿枳怜同气，黄橙共我乡。
厥包堪任土，其实可怜霜。
天宴交枝异，君门并蔕祥。
湘人无菲陋，曾用荐陶唐。
偈颂一百零一首 其七十七
释慧性（宋代）

岁尽年穷，无可不可。烹露地牛，烧榾柮火。野菜只添一箸油，满钵和罗唯一饱。

笑傲烟霞，白云风拂。韶阳一曲自高歌，困来一觉和衣倒。

浅种深耕得自由，珊瑚枝头日杲杲。
偈颂五十一首 其三十七
释道冲（宋代）

龙床一绕定纲宗，四海从兹信息通。但见皇风成一片，不知何处是疆封。
和樊使君登润州城楼
刘长卿（唐代）

山城迢递敞高楼，露冕吹铙居上头。春草连天随北望，

夕阳浮水共东流。江田漠漠全吴地，野树苍苍故蒋州。

王粲尚为南郡客，别来何处更销忧。
暑中早起，东斋独坐
杨万里（宋代）

松竹阴中逗晓光，无风有露自生凉。
黄筠倚子十二只，倚遍琉璃皆满霜。
黄嗣深尚书见访
曾几（宋代）

骑气初占客至，履声忽报公来。不乱空庭鸟雀，何妨满席尘埃。
金刚随机无尽颂 其五 持经功德分第十五
释印肃（宋代）

室内交珍宝，方悔初颠倒。白日上云霄，帝里风光好。
沧洲览古五首
钱梓林（清代）

去国情何恝，悠然爱独醒。岂无兄弟友谊，良友负幽冥。
晚
释文珦（宋代）

暝色生前浦，日沉西岭树。
隐约有孤僧，远入深云去。
玉交梭 梭疑枝之误
佚名（宋代）

我已叮咛劝。展手心休倦。后巷前街，茶坊酒肆且遍。绕巡门，散喏好降心，与修行方便。一志休回转。趁了今生愿。神气冲和，阴阳升降，虎龙争斗，迸金灿烂。绕丹田，看真人出现。
和祝汝玉作举子语之句
杨万里（宋代）

玉奴何必减花奴，省识春风作画图。
临水隔花看走马，翻身射画落雕弧。
词场君擅倾城色，诗社侬凋觅句须。
摩垒致师仰余勇，政惭连叔答肩吾。
送高鹤洲范舒山家讱叔诸侍御西征二首 其一
陈璋（清代）

日下闻天遣，荒寒万国西。非关驱獬廌，直欲掣鲸鲵。

倍道旌麾远，先锋铠仗齐。书生能慷慨，临别不含凄。
颂古四十五首
释慧远（宋代）

唱拍相随特地新，舞衣歌版不须呈。
云间独有箫韶曲，未肯流传取次人。
江夜怀陶丈季寿
李宗瀚（清代）

沧洲岁将尽，久与亲爱别。晚霞帆际沈，晨鸥棹边发。

劳人耽旷放，物外意多说。返景明寒漪，尘容写清绝。

掩篷悄独吟，窗影动江月。冷气逼襟袖，耿耿抱冰雪。

因念庵中人，端居警徂节。
一叶舟
侯善渊（元代）

大道孤然独立。善用本元辙迹。寰海好云游。玩清秋。月色扶空澄瑞，微现桂红轻翠。嘉景最奇幽。赛瀛洲。
慎侄来侍求偈
释德洪（宋代）

十方都卢是个虎，玄沙斫柴见不怖。傍却报僧云是汝，言中有不今谁悟。

华林年少相体解，庵中与之同行住。谁会呼作大小空，痴儿见之毛卓竖。

我居十年无侍者，呼唤应时随指顾。有人问著是何宗，万里无云霜月苦。
喻工部追和王詹事游东坡十一绝亦次韵 其七
许及之（宋代）

男儿何苦自拘囚，六合无非汗漫游。唤取东轩同抱耒，潇潇风雨正筠州。
古塞下
苏拯（唐代）

百战已休兵，寒云愁未歇。血染长城沙，马踏征人骨。

早得用蛾眉，免陷边戍卒。始知髦头星，不在弯弓没。
送邑候张湘门先生还湖南
秦源宽（清代）

不得留公却送公，烹鲜小试半年中。谁怜遮道攀辕泣，为达斯民借寇衷。
移舟泊通济亭
彭汝砺（宋代）

隔溪杨柳绿毵毵，晚色迟迟认夕岚。细细乱山浑不见，渔灯数点照沙南。
立秋前一夜感梦
李宪噩（清代）

别绪沈方弭，因闲忽暂投。中宵感微梦，明日又新秋。

稍念音容阔，偏惊时序周。即今难自遣，况是去年愁。
阆人蒲君锡提举
饶节（宋代）

老胡入草太无穷，直指仙人那一通。今日大颠回吏部，他年李勃嗣归宗。

华夷元共一轮月，今古曾无两样风。从此牧牛真石巩，肯令信脚犯苗中。
蜀士月彦和寓张魏公门馆，用予见张钦夫诗韵
杨万里（宋代）

夜把新诗读，灯前阖且开。
一行私独喜，两脚不虚来。
天似嫌梅脕，冬初遣雪催。
与君问花信，能绕百千回。
太湖石
白居易（唐代）

远望老嵯峨，近观怪嶔崟。才高八九尺，势若千万寻。

嵌空华阳洞，重叠匡山岑。邈矣仙掌迥，呀然剑门深。

形质冠今古，气色通晴阴。未秋已瑟瑟，欲雨先沈沈。

天姿信为异，时用非所任。磨刀不如砺，捣帛不如砧。

何乃主人意，重之如万金。岂伊造物者，独能知我心。
横渠四句
北宋·张载（宋代）

为天地立心，为生民立命，为往圣继绝学，为万世开太平。
二子涉长江二章 其一
湛若水（明代）

二子涉长江，采采秋芙蓉。采之欲奚为，怀彼无极翁。

采花食其欲，欲里苦心同。岂但此心同，直外而通中。

自恐采迟暮，凋落随飞蓬。
题二色芙蓉便面
熊梦祥（元代）

曾障西风十二阑，亭亭醉醒碧波寒。月边青鸟无消息，流落人间作画看。
秋暑夜起追凉
陆游（宋代）

道士矶边浪蹴天，郎官湖上月侵船。
暮年自度无因到，且与沙鸥作後缘。
宋春元宅上玩菊和高春元韵 其三
区元晋（明代）

采采秋英正落成，悠然佳思满幽庭。甘芳易得飧时味，潇洒难幽玩后情。

暮染朝薰争出巧，融霞浥露总含馨。帽檐笑把朱英插，香夺南枝更有名。
玉儿
邓林（宋代）

金莲华上俞尼子，永寿神仙罗绣绮。
苑中荆荻市令严，玉像支离瓦官寺。
六宫鸭划起淫风，太白便应悬妲己。
此身肯许兜鍪夫，猛为东昏判一死。
到今羞杀卖降人，去作练儿梁姓臣。
和汤叔永二首
刘宰（宋代）

底须弹铗叹无家，自有诗人赋子嗟。
平世岂应遗烛武，暮年安何傅长沙。
为邻幸赐千金诺，进德相期一篑加。
欲泛五湖观浩渺，兴来还可共浮槎。
西阳岭
叶维瞻（宋代）

杜鹃啼处花成血，燕子忙时麦未胎。
举世但知春易老，不知春老几人来。
暗香
胡薇元（清代）

柔丝钓艇，占翠藤洞壑，绿蓑烟雨。蓼叶重厓，騃女痴儿闲自语。

坐看波腾浪涌，溯流柁滩声如虎。危累卵一发千钧，性命系炊许。

编户。尔与汝。正米豆熟时，挈鱼归去。伯歌季舞。黄犊徐徐下平楚。

惆怅天涯旅客，乡梦醒数声归橹。行更住。问此夕断魂何处。
点绛唇·春日迟迟
侯置（宋代）

春日迟迟，柳丝金淡东风软。绿娇红浅。帘幕飞新燕。玉帐优游，赢得花间宴。香尘远。暂停歌扇。□醉深深院。
宫词
黄庚（元代）

闻说君王御宴回，宫人留钥内门开。
琵琶拨尽黄昏月，不见花间凤辇来。
城南黑龙潭寺西楼对酒歌
陈廷敬（清代）

春残龙尾横斜道，羸骖退食随年少。文书丛里过东风，欲写幽怀何处好。

天晴古陂南城南，城阴水碧金沙潭。是日宿雨林景澹，微波流影青于蓝。

寺前野亭向冥寞，狂飙吹尘暗廖廓。杂花红蕊寒且禁，幸不逢花怅零落。

亭中袅窕西楼开，远烟空翠山光来。渼陂波涛琉璃色，汉江春酒蒲桃醅。

直须对此衔金杯，捶琴击筑心徒哀。苍茫万事渺如昨，几度落日轩辕台。

凤兮栖栖不得意，东山绣斧流言忌。古来贤圣亦复尔，醉舞高歌吾老矣。

回头笑谢新少年，一生羞为时人怜。
七不堪诗七首
宋祁（宋代）

六不堪，不乐俗人共。
聒聒沸蝈集，纷纷臭孥众。
大安沙坐风雨，复叠前韵三首 其二
张煌言（明代）

不解因人热，新凉忽起予。单衫轻自好，双鬓落应疏。

冷暖秋中节，升沈觉后虚。九州多怪事，无复问堪舆。
寒夜曲
许楚畹（清代）

沉沉夜永漏声添，倚户萧条对彩蟾。青女不如幽院冷，还吹霜气入重檐。
次韵竹米
汪炎昶（宋代）

天灾集午未，岂意非虚傅。
忽从坦夷中，如隋崔嵬巅。
年年稻增入，间日民一飦。
性命豪毛轻，骨肉草芥捐。
惟类偶遗脱，此君所安全。
春花簇隋露，夏实攒荒烟。
陟危虎豹怒，缒峻萝曷缠。
采采簸地净，蒸曝春粒坚。
捉筐儿赢股，力杵妇从肩。
功与稻梁来，状如矣麦然。
俚语漫纪实，敢希辑为编。
同前拟
许敬宗（唐代）

游人倦蓬转，乡思逐雁来。偏想临潭菊，芳蕊对谁开。
孺子亭观东湖
邓雅（元代）

西山含夕照，征棹泊钟陵。未上滕王阁，先游孺子亭。

古今留胜迹，江海寄閒情。试问东湖水，何人此濯缨。
戏呈唐卿
王圭（唐代）

行到鹿儿山更峭，八千归路可胜劳。长安日远思亲发，紫汉星回促使轺。

晓磴云浓藏去驿，阴崖冰折断前桥。羁怀一夕犹难遣，况是辞家九十朝。
朱少章曝麦为雨所漂
晃冲之（宋代）

看书不觉雨如渑，稚子惊呼妻怒嗔。
岂意持竿护鸡者，翻同挟策牧羊人。
将至水西登漠山休休庵少憩遂过白云
李弥逊（宋代）

偶到灵山最上头，出檐高竹不知秋。杖藜欲趁西溪月，未放闲身尽日游。
句
史声（宋代）

施食池腥龙戏钵，长明灯暗鼠偷油。
送括苍王罕成母丧归
郑真（明代）

丹符拜领过长沙，老觉萧萧两鬓华。圣主恩深频得禄，慈亲讣远急还家。

仙游怅望云天鹤，反哺愁听月树鸦。江广岁寒冰雪苦，缤纷清泪湿衰麻。
南楼令 归次寿阳驿，霜气寒甚
周之琦（清代）

候馆闭残釭。凄凄夜已霜。拥青绫、一昔云凉。多事西风吹恨去，随冷月、度回廊。

秋梦恼疏狂。征衣惜旧香。有闲心、休著思量。憔悴银屏山几叠，浑不耐、漏声长。
闰八月
黄滔（唐代）

无人不爱今年闰，月看中秋两度圆。

唯恐雨师风伯意，至时还夺上楼天。
和周公美韵
陈文蔚（宋代）

风光报答可无诗，渐喜春风熟燕泥。
客至甚思留竹隐，书来无奈趣岩棲。
幸同故国云虽暮，郎诵新吟日未西。
自愧续貂才不敏，徘徊月已在榱题。
春雨不已甚忧蚕麦二首
方回（元代）

提篮彩叶雨淋淋，蚕妇无言恨自深。
绮陌惜花小儿女，愁眉相似不同心。
喜晴
陆游（宋代）

三日雨不止，意谓无复晴；泥深不可出，卧听空阶声。
事有未易料，南风起三更，阵阵浮云归，杲杲初日明。
穑事既竭作，机杼比屋鸣。
天公真老手，谈笑功皆成。
家家有新酿，欢言相送迎。
蝗櫱幸扫空，努力谋春耕。
天香 白桂花
易顺鼎（清代）

爪雪银痕，肤云玉气，鍊颜饮罢铅液。旧隐琼楼，圆因金粟，小谪仍皈净业。

亭台水浸，秋到了人间无迹。不辨香来何处，飞仙广寒宫阙。

几度娥池潮汐。照三生影还明白，断羽霓裳，天上飘零曾识。

下界尘红自远，算万劫修成最空色。凉透单衫，满身是月。
露华 蓼花
龚翔麟（清代）

芰衣零乱。甚冷淡赪茸，也豁秋眼。睡醒鴂鶄，翻翅青枝先颤。

有时细糁池星，越爱翠深红浅。渔郎过，烟蓑乍穿，早缀千点。

沿流巧补断岸。落水礁无声，云子难辨。听说山厨曾煮，鸭脚同荐。

渐渐开到芦边，误了渚鸿寻伴。凉月里，鸳鸯占作翠馆。
俞荪墅示以杂兴四首乃用危骊塘所次唐子西韵
陈著（宋代）

我才虽不武，纵靶洛阳桥。
本是士行志，非因贫折腰。
天风吹劫火，国事付回潮。
待尽山深处，汗颜猿鹤邀。
王摩诘钓鱼图
王安中（宋代）

我本江湖人，市朝岂无心。偶然堕世网，如鸟思长林。

交亲岂不多，之子德我深。赐沐有馀閒，一马时相寻。

茅亭容膝耳，九衢可窥临。挂壁出古图，惊笑靡自任。

笔墨粗可识，佳处疑非今。佳哉王摩诘，风味我所钦。

自状钓鱼图，苇间相拿音。有如渼波游，一杜挟两岑。

坐令黄尘中，思落清江浔。秦子诗思古，清新间雄沈。

示我五字句，月杵鸣秋砧。回杯劝摩诘，对画手自斟。

我羡子高趣，子聆我微箴。譬如影与形，妙在同一阴。

我时坐其旁，清风溢幽襟。归来步长廊，缺月户半侵。

丹青已过鸟，齿颊犹哦吟。烦公有声画，相我无弦琴。
汪日宾真赞
陈著（宋代）

诗书以沃其中兮，睟生盎乎吾之余。
衣冠以正其外兮，俨自媚乎吾之初。
情周乎与物兮，于由由而介介。
义见乎应事兮，于胶胶而舒舒。
庶乎免于今之世兮，其将进于马少游王彦方之徒与。
山居
释斯植（宋代）

晚策登临日欲斜，小溪流水是生涯。
道人睡起鹤飞去，闲尽青松一树花。
和胡鍊绣衣昭君词 其一
倪谦（明代）

昭阳常向梦中归，无羽何由得奋飞。愁压眉山慵对镜，病消肌玉不胜衣。

伤心白草呈秋色，极目黄沙起夕霏。真使妾身能制敌，汉家良计孰云非。
湖南使院遣情送江夏贺侍郎
方干（唐代）

云雨一消散，悠悠关复河。俱从泛舟役，遂隔洞庭波。

楚水去不尽，秋风今更过。无由得相见，却恨寄书多。
洞仙歌（器之高谊，取前月青山洞仙歌华余重寿，走笔谢之）
刘辰翁（宋代）

有客从余，不计余无酒。袖有蟠桃为君寿。叹此桃再熟，也须年后。甚办得，转盼个偷桃手。

菊潭三十斛，月又月添，天赋先生日更久。但黄杨长寸，闰年倒寸，似凭得到梧宫甚时候。客又道奇特是阳生，后七日相看，醉春风柳。
长安春赠友人
吴商浩（唐代）

繁华堪泣帝城春，粉堞青楼势碍云。花对玉钩帘外发，

歌飘尘土路边闻。几多远客魂空断，何处王孙酒自醺。

各有归程千万里，东风时节恨离群。
湖州歌·其六
汪元量（宋代）

北望燕云不尽头，大江东去水悠悠。
夕阳一片寒鸦外，目断东西四百州。
句
赵汝愚（宋代）

寒雪冥蒙外，山云显晦中。
和蒋无退咏雪
吴芾（宋代）

腊中三白几年无，今岁呈祥事可书。
披得一蓑方入画，翻成双带又随车。
共惊飞絮迷清昼，更觉同云满太虚。
忆昔读书灯火少，喜穿窗牖映吾庐。
禅友
李吕（宋代）

寄语同参人，切忌随他转。
若向句中寻，相逢不识面。
题张通判春江载月图
顾清（明代）

月出大江平，仙舟上国行。回帆混天影，发棹动春声。

远树光疑湿，虚窗梦与清。知君济川具，聊复试初程。
送阮殿丞之静海
徐铉（宋代）

闻子东征效远官，行行春黯离魂。
中途辍棹寻吴苑，西向登陆魂望海门。
鹏舍曾嗟经岁谪，灵光空念岿然存。
陵迁谷变今如此，为我停骖尽酒罇。
十二月安七日补缀旧诗寄正仲
舒岳祥（宋代）

岁阑思饮酒，人老且捐书。
春日将辉贲，阴风为扫除。
花前看灯蟹，雪后坐庵鱼。
有约君无负，墙根摘露蔬。
次史髯韵二首
陈造（宋代）

已误西湖鸥鹭约，客舟西上更徘徊。
故人益叹天涯远，怀抱何从得好开。
寄陇西观察赵韫退先生
彭始奋（清代）

新分采邑陕西偏，上奏仍屯塞下田。部傍先零毡作帐，道通西域雪为泉。

阴山控驭六千里，河套因循三百年。会见殊勋陵海外，那烦班固勒燕然？
清风戒寒
穆寂（唐代）

风清物候残，萧洒报将寒。扫得天衢静，吹来眼界宽。

条鸣方有天，虫思乱无端。就树收鲜腻，冲池起涩澜。

过山岚可掬，度月色宜看。华实从兹始，何嗟岁序殚。
南坡丹桂五株齐开
虞俦（宋代）

秋风丹桂共徘徊，应是姮娥著意来。端为五人俱赴试，五株更遣一时开。
游茅山五首 其三
储光羲（唐代）

平生非作者，望古怀清芬。心以道为际，行将时不群。

兹山在人境，灵贶久传闻。远势一峰出，近形千嶂分。

冬春有茂草，朝暮多鲜云。此去亦何极，但言西日曛。
水调歌头·落日水亭静
汪晫（宋代）

落日水亭静，藕叶胜花香。时贤飞盖，松间喝道挟胡床。暑气林深不受，山色晚来逾好，顿觉酒尊凉。妙语发天籁，幽眇亦张皇。射者中，弈者胜，兴悠长。佳人雪藕，更调冰水赛寒浆。惊饵游鱼深逝，带箭山禽高举，此话要商量。溪上采菱女，三五傍垂杨。
建炎丞相成国吕忠穆公退老堂 其一
侯彭老（宋代）

姓名已冠凌烟阁，杖屦初临退老堂。任重晋公游绿野，放怀忠献醉安阳。

园林选胜规模远，丘壑偷闲气味长。借箸更资恢复策，始应归此乐时康。
绍兴祀岳镇海渎四十三首
佚名（隋代）

维水善下，利物日功。
逶迤百川，谁欤朝宗。
荡荡大受，于焉会同。
芝萧然陈，以答鸿濛。
寿绍庆金守
阳枋（宋代）

神光高射斗牛墟，知是龙泉瑞气舒。
彩映北堂霜后桧，辉连东气月中书。
江流现水描来似，峡束棠溪画得如。
为报鲸鲵休陆走，剑芒无是发硎初。
次韵张直阁水仙花二首
项安世（宋代）

买得名花共载归，春风满眼豫章诗。
银台挹月杯光潋，翠被临章韈影迟。
山鬼湘娥通系牒，梅兄礬弟绝藩篱。
我家正在江横处，一笑相看更莫疑。
元信昨日惠八桂酒两尊今日惠莲数头实圆而大云盆池中白莲子也
郑刚中（宋代）

盆池初泛小青钱，俄有盈盈淡伫仙。香老不随明玉堕，子肥争露宝珠圆。

乍披绀色神都爽，欲擘柔房意尚怜。检点朋尊亦新贶，心知无报且陶然。
浑河中
李商隐（唐代）

九庙无尘八马回，奉天城垒长春苔。

咸阳原上英雄骨，半向君家养马来。
至东里次前韵
晁冲之（宋代）

茂陵家四壁，不必在成都。老矣招魂苦，伤哉问影孤。

市中宁有虎，屋上岂无乌。四海皆行路，吾何必此途。
龙图阁直学士吴明可
周必大（宋代）

忆昨经洪井，连朝点玳筵。东湖波浩荡，南苑月婵娟。

偃饮惊三雅，蛩吟羡百篇。祗今悲旧事，何日奠新阡。
叶子山右史父宣义挽章二首
吕祖谦（宋代）

经笥深无底，高谈一座倾。
置身初濩落，有子晚光荣。
命服乡闾贺，安舆里巷迎。
风枝何不定，忽忽到佳城。
寄因胜观老
吴则礼（宋代）

秋晚铜炉一炷香，人间余习未全忘。
云溪尚想穿幽屐，雪屋犹怜共折床。
山林投老成漂转，文字他时妄揣量。
憔悴少陵空白发，敢期重赋赞公房。
锦城馆杂题十三首 其八 木犀
薛瑄（明代）

爱此木犀树，青青长近阶。每承朝露重，长引夏风来。

嘉卉应难得，高人喜剩栽。不知归去日，还得见花开。
过无锡有感
翁心存（清代）

春风吹绿满平芜，路入粱溪水驿纡。山色宛同乡国好，泉声还似旧时无。

愁听子夜啼乌鹊，怕说寅年足虎貙。欲问元戎驻兵地，沙边烟雨总模糊。
林黄中少卿出守吴兴芮国器司业以诗送之有今日桐城王刺史异时遗爱在吾州句用韵寄二公 其一
王十朋（宋代）

出处平时正且严，犹于瓜李谨疑嫌。两溪水照新明月，六客堂逢旧紫髯。

安定化应孚学校，谢公思已结闾阎。湖山清远使君好，想见邦人慰所瞻。
北游诗十八首 其十四 结客行与晋陵吴生
张元凯（明代）

韩魏饶奇节，齐楚多辩智。经学不足谋，结客非声利。

一言可借躯，万乘宁夺志。虞卿急穷交，敝屣卿相位。

田生耻人疑，对客刎何易。岂为颜面情，謟笑取容媚。

吾友延陵生，独抱千古意。昔我困奸雄，三年两下吏。

邹阳不上书，张俭身何寄。良朋每永叹，维子忧心悴。

不有匣金来，徒令怀璧坠。谷风世道凉，浮云然诺弃。

长揖谢斯人，激烈尊前泪。
江城子
曹勋（宋代）

南丰诗将驻灵江。下明光，惹天香。十雨五风，连岁致丰穰。初夏清和才四日，开寿席、宴华堂。
严宸已奏二南章。眷循良。比龚黄。玉笋班联，宜冠紫微郎。从此锋车宣室召，据相业、寿而康。
举侍者求颂
释正觉（宋代）

秋风濯烦骨，日日觉清省。
相与事枯禅，所养饱正命。
老蟾浴星河，魂魄明耿耿。
真味入谁肠，但知百念冷。
枯鱼过河泣
宋无（元代）

北溟有鲲，歕薄昆仑，
气吞积石摧禹门。过河河水枯，
从足困泥涂。垂涎向海若，
能济涓滴无。中流有鲂鲤，
不贷斗升水。巨口走噞喻，
逆游莫若鲔。鲲兮鲲兮，
尔泣何由。龙伯知决雨，
津倒天池。少水横行，
隋鲲所之。扬鳍为谢鲂与鲤，
还有桃花春涨时。
和方有怀孤鸳鸯诗
钱秉镫（清代）

十首诗成尽可怜，怜他只影小窗前。
也知岭外归来客，独宿松间十七年。
浣溪沙慢
周邦彦（宋代）

水竹旧院落，樱笋新蔬果。嫩英翠幄，红杏交榴火。心事暗卜，叶底寻双朵，深夜归青琐。灯尽酒醒时，晓窗明、钗横鬓嚲。

怎生那。被间阻时多。奈愁肠数叠，幽恨万端，好梦还惊破。可怪近来，传语也无个。莫是瞋人呵。真个若瞋人，却因何、逢人问我。
新营
张嗣纲（明代）

几年烽火暗尘惊，此日新开保障营。李父棠阴垂日永，潘郎莲幕肃风清。

喜看三害乡关去，再见单车渤海平。自此士民歌盛德，于今无复虎纵横。
春分与诸公同宴呈陆三十四郎中
武元衡（唐代）

南国宴佳宾，交情老倍亲。月惭红烛泪，花笑白头人。

宝瑟常馀怨，琼枝不让春。更闻歌子夜，桃李艳妆新。
道山堂后小桃著花颇有幽态
程俱（宋代）

春阳入花骨，疏叶皆昌丰。蓬山足松桧，不作倚市容。

小桃三四花，擢秀冰雪中。頩颜澹无言，绰有林下风。

无人对清赏，似笑华发翁。老来懒寻芳，挂杖无青铜。

不知春色深，但怪风日融。颇闻西郊路，欲作朝霞烘。

何须逐流水，有马如游龙。骑驴哦新句，醒醉同一空。

当年玄都观，葵麦栖残红。却顾此幽绝，萧然对繁秾。
清明
韩元吉（宋代）

老去惊时节，春来念物华。
青烟百六日，同社两三家。
醉著凌风舸，歌成满路花。
沧江万里意，独立送残霞。
句
姚孝锡（宋代）

节物先后南北异，人情冷暖古今同。
蚕
吴履泰（清代）

八茧称佳种，三眠贵早成。岂因能补衮，不自爱馀生。

萦裹真何益，缠绵适见烹。缲丝悲老妇，索索纺车鸣。
盆池
邵雍（宋代）

三五小圆荷，盆容水不多。
难非大薮泽，亦有小风波。
粗起江湖趣，殊无鸳鹭过。
幽人兴难遏，时绕醉吟哦。
吴推官同昌甫诸人饮涧上
韩淲（宋代）

世味嚼蜡尔，临风强吟哦。故人今谁来，门前车马多。

招邀忽聚集，款曲成婆娑。齿发我已老，岁月如掷梭。

有酒不为饮，奈此好事何。分题咏清趣，但恐俗所呵。

吴侯金闺彦，公馀乃相过。欢笑酬座人，时春复清和。

濯我涧上泉，因之而啸歌。
秦女卷衣
顾璘（明代）

拂拭君王衣，宛转五龙文。光华动宝席，恐是瑶台云。

贵人金屏侧，天语杳莫闻。愿持小星义，誓以奉朝曛。
猿皮
徐照（宋代）

路逢巴客买猿皮，一片蒙茸似黑丝。
常向小窗铺坐处，却思空黑听啼时。
弩伤忍见痕犹在，笛响谁夸骨可吹。
古树团团行路曲，无人来作野宾诗。
游观音阁至冰井寺
欧必元（明代）

梧山围郭远，古寺傍城连。绀宇诸天外，青楼大道边。

入门瞻御额，表墓识高贤。径僻藤萝古，窗临海月悬。

当檐看远岫，裂石泻名泉。砺齿方清思，披襟自洒然。

僧归持食钵，鸟散入林烟。暂息空门下，高谈何处禅。
登金山
谢正蒙（明代）

老来强作登山兴，犹记当年孟浪游。身世不堪悲岁月，洞天无恙自春秋。

松间日转阴移石，海外涛飞气结楼。我欲振衣高处望，罡风两腋暮云收。
燕子楼
汪元量（宋代）

楼颠瓦解草如鬣，燕子不来风猎猎。
倚筇搔首重徘徊，野花丛里飞蝴蜨。
寒食清明十首
刘克庄（宋代）

只靠诗娱老，安知病著身。
不能击白日，且可买青春。
浣溪纱 其十七
程颂万（清代）

别后含凄向晓风。秦声楚调怨无穷。

此时离恨与君同。

半夜雨声三月尽，百年生计一舟中。

凄凄游子若飘蓬。
长歌行
萧绎（南北朝）

当垆擅旨酒，一卮堪十千。无劳蜀山铸，扶受采金钱。

人生行乐尔，何处不留连。朝为洛生咏，夕作据梧眠。

从兹忘物我，优游得自然。
自颂石田
释法薰（宋代）

石上栽田世所稀，老农闻说也攒眉。
有人下得泥犁种，别甑炊香供养伊。
送清远上人归楚山旧寺（一作国清上人游苏、送溪上人）
孟郊（唐代）

波中出吴境，霞际登楚岑。山寺一别来，云萝三改阴。

诗夸碧云句，道证青莲心。应笑泛萍者，不知松隐深。
暮春二十八夜枕上有怀
汪莘（宋代）

迩来尤觉光阴速，昼夜分明似水流。
却是光阴无变动，谩教浮世有春秋。
辽阳城
锡珍（清代）

忆从东国经行处，千里王程尽叆江。疆域虽殊风景似，万山不断到辽阳。
宿清虚庵二首 其二
董嗣杲（宋代）

来此看云骨欲仙，竹窗秋雾蓊炉烟。西风正满溪头树，直送寒声到枕前。
莺
释居简（宋代）

最堪听在绿阴阴，缓缓歌酬细细吟。别院晓声知几许，田巴抵死只枭音。
江城子·人生难满百年心
陈著（宋代）

人生难满百年心。得分阴。胜千金。吹帽风流，时节又相寻。回首赐萸休说梦，真率具，自山林。逢迎一笑且开襟。酒频斟。量犹禁。相劝相期，长健似如今。醉也从他儿女手，争把菊，满头簪。
寄雍丘窦明府
韩翃（唐代）

少年结绶骋金羁，许下如看琼树枝。入里亲过朗陵伯，

出门高视颍川儿。西游太府东乘传，泗上诸侯谁不羡。

时辈宁将白笔期，高流伫向丹霄见。何事翻飞不及群，

虎班突骑来纷纷。吴江垂钓楚山醉，身寄沧波心白云。

中岁胡尘静如扫，一官又罢行将老。薛公荐士得君初，

□领黄金千室馀。机尽独亲沙上鸟，家贫唯向釜中鱼。

□□□□□□□，□出重门烟树里。感物吟诗对暮天，

怀人倚杖临秋水。别离几日问前期，鸣雁亭边人去时。

独坐不堪朝与夕，高风萧索乱蝉悲。
吊诸将相诗 其三
姚椿（清代）

筹笔筹边鬓有霜，酂侯勋伐在旂常。岷峨形胜三持节，戎马功名几战场。

儒将军容须整暇，暮年家难太仓皇。孙宏东阁尘封后，谁下西州泣数行。
与虚上人
释慧空（宋代）

止渴须是水，止饥须是饭。
参禅须是悟，成佛不待旦。
伽陀有底急，休来问老汉。
既来无柰何，拄杖蓦头撺。
次韵昌甫见诒
韩淲（宋代）

屏迹丘园矣，秋来事亦忙。开林朝斧钝，钻纸夜灯煌。

一潦屋殊损，屡空饥易忘。俄而对时菊，种种发能长。
句
某卫尉（宋代）

清音见江来，载酒送江去。
送史纯夫出疆
王铚（宋代）

悠悠远水季膺舟，漠漠余寒季子裘。
隔岁梅花新旧恨，入春山色古今愁。
重游梁宋三千里，看复关河四百州。
辩舌纵横报知已，古人凭轼取封侯。
读李宾老玉涧诗偶成
朱熹（宋代）

独抱瑶琴过玉溪，琅然清夜月明时。祇今已是无心久，却怕山前荷篑知。
七夕舟次图山渚
谢晋（明代）

月映图山暑气收，今年七夕在归舟。穿针未及临池榭，乞巧何妨倚柁楼。

乌鹊尽从今夜去，银河遥接大江流。酒醒起坐看牛斗，拟泛灵槎天上游。
恨别
朱淑真（宋代）

调朱弄粉总无心，瘦觉宽馀缠臂金。
别后大拼憔悴损，思情未抵此情深。
南湖诗上晁侍郎
吴曾（宋代）

已将政事继龚黄，更与风光作主张。见说南湖桃与李，郡人今复比甘棠。
再用前韵赠子勉四首 其一
黄庭坚（宋代）

胸中有度择人，事上无心活身。只么情亲鱼鸟，傥然图画麒麟。
南台点集海舰
李洪（宋代）

粤国无诸故垒摧，吐吞江海亦雄哉。峰峦叠叠青螺髻，翠幄重重锦绣堆。

破浪乘风浮战舰，荒烟落日傍龙台。倦游已喜瓜期近，立马沙边更几回。
秋日家山杂咏五首 其四
薛瑄（明代）

黯淡轻阴结远天，无边秋色正萧然。苍崖断岸西风里，古刹荒祠夕照边。

黄菊已随陶令老，丹砂不信葛洪仙。豪华靡靡皆如此，惟有骚人丽句传。
怀紫阁山
杜牧（唐代）

学他趋世少深机，紫阁青霄半掩扉。山路远怀王子晋，

诗家长掩谢玄晖。百年不肯疏荣辱，双鬓终应老是非。

人道青山归去好，青山曾有几人归。
赠总宪龚芝麓先生
周茂源（清代）

楚江涵远润，衡霍动灵光。哲辅乘时出，醇儒翊运昌。

卿材三策秘，帝眷九迁良。绛灌功难并，夔龙让未遑。

殿前推执法，海内颂惟康。久缺埋轮使，仍多题柱郎。

谁人持国纪，特与励官方。密勿来申命，吁谟足大匡。

中丞亲佩印，副相独登堂。文采兰亭聚，棱威柏府彊。

朱轩排晓雾，白笔丽秋霜。斗自驺幡解，邪因廌角藏。

格天封事切，名世表仪庄。班剑连珠舄，微镫映紫囊。

鲍宣怀直亮，熊远著清刚。峻若盘雕鹗，祥犹集凤凰。

读书还见士，授简更飞觞。俭匪菑川被，贫逾蜀郡桑。

黑头公望重，黄发寿朋臧。蓬矢今初度，缇灰恰肇阳。

莫穷薰草历，无算吉云浆。玄鹤金庭迥，丹蕖玉井凉。

上尊膺秬鬯，仙乐播笙簧。一德真同泰，祈年衍庆长。
公署井诗
陈舜俞（宋代）

老屋荫大井，置绠百尺修。
疏凿不知年，人其古诸侯。
源从卞山不，涓涓无时休。
旱地千里赤，渊泉独清浮。
六月如焰火，寒冽冰雪侔。
万有滨双溪，卓此名一州。
累累挈瓶人，踵门日见投。
宾至遽欲起，命酌辄复留。
岂不敌醍醐，渴疾饮以瘳。
庠序阙讲问，闇浅谁予求。
自反对井德，饮水良可羞。
跋大庾令赵宗华时棣藏诸公帖
王迈（宋代）

数帖凡经几世藏，字漫黑暗欠装潢。
熟贤执否人千载，遗臭遗芳纸半张。
愤世疾邪成怒骂，怀忠爱直转凄凉。
吾曹留面要相见，莫使人能议短长。
寄同年林子长郎中
虞俦（宋代）

功名虽结少年场，看镜空惊两鬓苍。
我已青冥甘蹭蹬，君今列宿倍辉光。
寸心只自怀三径，尺素何妨枉一行。
多谢南宫故人报，日边消息想能详。
和楼前梅两绝
洪咨夔（宋代）

楼高夜静月华陈，冷浸含章一段春。
人影花光相上下，定知梅亦解分身。
和平叔见寄
李正民（宋代）

手折梅花驿使传，在原鸰翼尚翩翩。老来庾信多愁思，归去陶潜只醉眠。

穷巷悄无车马迹，安心久解祖师禅。梦回云海遥千里，春草池塘忆惠连。
次韵子瞻送千乘千能
苏辙（宋代）

少年食糠覈，吐去愿一官。躬耕遇敛穫，不知以为欢。

谓言一飞遇，要胜终屈蟠。朝廷未遑入，江海失所安。

多忧变华发，照影惭双鸾。恩从万里归，独喜大节完。

日食太仓米，箧中有馀纨。奇穷不当尔，自信处此难。

长女闻孀居，将食泪滴槃。老妻饱忧患，悲吒摧心肝。

西飞问黄鹄，谁当救饥寒。二子怜我老，辇致心一宽。

别久得会合，喜极成辛酸。忽闻倚门望，有书惊岁阑。

深情见缓急，欲报非琅玕。劝尔勤孝友，慎毋慕衣冠。

渊渟自成井，放泻当生澜。岂有白雪驹，举足无和銮。
浙江驿别杭东卿佥事赴京进表
白圻（明代）

寒屋风灯乱，秋江夜雨鸣。浮云怜去住，尊酒叙平生。

魏阙衣冠会，钧天礼乐成。甘棠歌更发，召伯重南行。
送李才元待制二首 其一
冯山（宋代）

直道崎岖出禁林，江湖长有爱君心。五年汉法更张际，千里潼江惠泽深。

天下鹓鸿方得侣，道傍桃李正垂阴。邦人不用留行色，满旆薰风入舜琴。
奉和御制六韵
吴融（唐代）

天晓密云开，亭亭翠葆来。芰荷笼水殿，杨柳蔽风台。

恩洽三时雨，欢腾万岁雷。日华偏照御，星彩迥分台。

苇岸萦仙棹，莲峰倒玉杯。独惭歌圣德，不是侍臣才。
宝月观
米芾（宋代）

浊尽尘难掩，光分逐露圆。香清得桂子，珠莹坠花钿。
答范轲
李复（宋代）

绥城古语刻兜鞬，何事求犀近水燃。
乡里后生轻宿学，朝廷新诏急遗贤。
风回夜月开重晕，骊睡神珠出九渊。
今日秋皋闻鹤唳，茂先方议斸龙泉。
知府黄寺簿生日
释绍嵩（宋代）

惠爱如春威似霜，家传活国有良方。
平章风物诗无敌，玉唾银钩十万行。
寄何稼隐
方一夔（宋代）

欲出孤云意已阑，东风吹梦落东安。灯前乡国千山隔，窗外乾东一面宽。

放马脱缰嘶晓岸，连樯牵索上晴滩。阑干倚遍空相忆，花落芳洲春半残。
和李尚书命妓饯崔侍御
卢邺（唐代）

何郎载酒别贤侯，更吐歌珠宴庾楼。

莫道江南不同醉，即陪舟楫上京游。
挽梁尚书二首
吴芾（宋代）

早岁膺宸眷，回翔老禁涂。
三持周版籍，九佩汉铜符。
度量包千顷，声名满八区。
谁知成奄忽，陈迹付龟趺。
和王介甫明妃曲
司马光（宋代）

胡雏上马唱胡歌，锦车已驾折橐驼。
明妃挥泪辞汉主，汉主伤橐知奈何。
宫门铜环双兽面，回首何时复来见。
自嗟不若往巫山，布袖蒿簪嫁乡县。
万里寒沙草木稀，居延塞外使人归。
旧来相识更无物，只有云边秋雁飞。
愁坐泠泠调四弦，曲终掩面向胡天。
侍儿不解汉家语，指下哀声犹可传。
传遍胡人到中土，万一佗年流乐府。
妾身生死知不归，妾意终期寤人主。
目前美丑良易知，咫尺掖庭犹可欺。
君不见白头萧太傅，被谗仰药更无疑。
绝句三首
余知阁（宋代）

洛邑名园歌舞沈，乱鸦啼破几深林。
何人学得香山老，千载精庐有梵音。
次韵仇仁近有怀见寄十首
方回（元代）

少年忽作白头人，慷慨悲歌岂为身。
屈子独醒天可问，重华久去士常贫。
瓶无储粟陶元亮，马似乘船贺季真。
此味孰能相识察，陨霜硕果有余春。
蛬
朱继芳（宋代）

一蛬何唧唧，吟入儿童心。
只在竹篱外，篝灯无处寻。
句
张邵（宋代）

苏毡久绝寝衣想，姜被忽分挟纩春。
赠初上人
张乔（唐代）

竹色覆禅栖，幽禽绕院啼。空门无去住，行客自东西。

井气春来歇，庭枝雪后低。相看念山水，尽日话曹溪。
送罗永年归永豊
杨万里（宋代）

谁道三年聚，能胜一别多。
岁寒知子可，心折柰吾何。
所喜如椽笔，能挥却日戈。
老夫留病眼，看子中文科。
春日写怀与陆高士
叶元玉（明代）

茅庵竹径未相寻，忽忽残红又绿阴。处世浪为千岁计，看花深负一春心。

只缘未悟藏蕉鹿，岂是悭挥当酒金。自笑山林缘分薄，几番翘首付长吟。
晚步阡陌见水珠逡逡上沿苗叶月华露彩相映清
姜特立（宋代）

月璧上遥巘，水珠生晚苗。
田家足清旷，野步自超摇。
有叟谈耕凿，无人说市朝。
却怜膏火地，车马客尘嚣。
同曼叔化光游卞氏园
韩维（宋代）

野圃无人到，秋风共子行。
共临流水落，草上废台生。
气晚才看菊，天寒不见莺。
幽闲固多味，浊酒讵须倾。
游灵山寺
吴仕训（明代）

吏部何缘到海涯，耽奇还此问三车。忽看坞里长生木，遥忆尊前顷刻花。

瘗镜山头淹日月，留衣亭子驻烟霞。千秋远地谁堪话，玉峡溪边有汉槎。
赠苏召叟
周文璞（宋代）

句容县古寺，壁有道玄笔。
晃晃缨络躯，渺渺烟雾质。
一堵最光怪，朱泥久堙郁。
泥去墨亦尽，惨淡意都失。
恨不还其人，加巾急鞭抶。
毁弃加弗敬，请论如汉律。
罗汉院塔影，颠倒难致诘。
稗书志海翻，此理殊未必。
今君所归路，正向此中出。
况有吊古才，仰天痛呼屈。
勿称荒唐言，析理资按述。
其馀传播咏，淋漓满箱帙。
栖霞者悲壮，茅洞者清逸。
珍题倘相命，当第为甲乙。
述怀二首 其二
张煌言（明代）

弱龄尚遐异，辟谷慕青鸾；骨肉相惊涕，时复劝加餐。

因缘误烟相，尘鞅日以攒；上书献天子，索米走长安。

羲和忽云匿，烽燧起楼兰；万古有纲常，肯为废兴宽！

横戈希雪耻，屹柱誓回澜。原鲜富贵气，终鲜妻孥欢；

萧然世外味，曾无九还丹？仙灵重名教，忠义固其端；

所恶精已摇，何以生物翰！神理或不灭，毋劳白玉棺！
蒙赐佐枢环召别石斋兄兼怀诸公
倪元璐（明代）

投林又复赋翩鵻，蜡屐东山未可为。大有皋伊海内望，敢云颇可禁中知。

黄巾豕突如游釜，赤子饥驱亦弄池。鼓枻中流需共济，邛须也恐办装迟。
和赠知宫
王洋（宋代）

洞门九锁是天关，出世那知在世间。
行客冲烟排洞户，主人失足到人寰。
饱餐蔬笋弃朝暮，便与孤云结往还。
因为群仙作家主，却应我到胜君闲。
恭轩
杨杰（宋代）

春雷惊起苍龙角，春风摆开紫云箨。扫断红尘不得来，翠羽旌幢拥高阁。

高堂老人年八十，朱衣省郎侍旁立。追怀手植先大夫，栽培灌溉何勤劬。

浓阴潜蔽芝兰径，美实饱供鸾凤雏。幽轩得名名曰恭，见此还与桑梓同。

岂惟雪霜不可改，年年高节摇清风。
费参政挽诗
魏了翁（宋代）

曲突有危虑，扣阍无隐表。
挥戈群啄害，断鞅一精诚。
斩错终何补，征辽祸已成。
惟公独知我，劝主不言兵。
浯溪二首
刘克庄（宋代）

形容唐事片言中，元子文犹有古风。
莫管看碑人指点，写碑人是太师公。
咏箐底香花
杨慎（明代）

滇海花名箐底香，山矾风味水仙妆。琼枝本是天边种，零落遐荒四拾霜。
留题古松
钱昱（宋代）

景致逼神仙，心幽道亦玄。
僧閒来出世，松老不知年。
放马眠岂草，移杯酌涧泉。
浮名如脱得，终住此云边。
六言山居
释绍昙（宋代）

石磵霜凝松粉，竹篱雪点梅肤。
春到山家日远，愧贫管领全无。
和友人喜相遇十首
李咸用（唐代）

为儒自愧已多年，文赋歌诗路不专。肯信披沙难见宝，

只怜苫不易成编。燕昭寤寐常求骏，郭隗寻思未是贤。

且固初心希一试，箭穿正鹄岂无缘。

揣情摩意已无功，只把篇章助国风。宋玉谩夸云雨会，

谢连宁许梦魂通。愁成旅鬓千丝乱，吟得寒缸短焰终。

难世好居郊野地，出门常喜与人同。

惠子休惊学五车，沛公方起斩长蛇。六雄互欲吞诸国，

四海终须作一家。自古经纶成世务，暂时朱绿比朝霞。

人生心口宜相副，莫使尧阶不势斜。

不傍江烟访所思，更应无处展愁眉。数杯竹阁花残酒，

一局松窗日午棋。多病却疑天与便，自愚潜喜众相欺。

非穷非达非高尚，冷笑行藏只独知。

闲吟闲坐道相应，远想南华亦自矜。抛掷家乡轻似梦，

寻常心地冷于僧。和羹使用非胥靡，忆鲙言词小季鹰。

唯仗十篇金玉韵，此中高旨莫阶升。

已向丘门老此躯，可堪空作小人儒。吟中景象千般有，

书外囊装一物无。润屋必能知早散，辉山应是不轻沽。

短衣宁倦重修谒，谁识高阳旧酒徒。

松桂寒多众木分，轻浮如叶自纷纭。韶咸古曲教谁爱，

山水清音喜独闻。上国共知传大宝，旧交宁复在青云。

相逢莫厌杯中酒，同醉同醒只有君。

还淳反朴已难期，依德依仁敢暂违。寡欲自应刚正立，

无私翻觉友朋稀。旄头影莫侵黄道，傅说星终近紫微。

年纪少他蘧伯玉，幸因多难早知非。

麻衣未识帝城尘，四十为儒是病身。有恨不关衔国耻，

无愁直为倚家贫。齐轻东海二高士，汉重商山四老人。

一种爱闲闲不得，混时行止却应真。

任说天长海影沈，友朋情比未为深。唯应乐处无虚日，

大半危时得道心。命达夭殇同白首，价高砖瓦即黄金。

他年有要玄珠者，赤水萦纡试一寻。
赋桃李花
曾丰（宋代）

盘根玉岭气形全，擢秀霜林雨露偏。
倾国笑容斜媚日，恼人香气上薰天。
禅僧悟道疑为佛，渔父迷途似得仙。
印可几人成白业，自身宁久垫尘缘。
立春
强至（宋代）

宿冻归何处，池塘涨暖波。
日盘花面永，风入鸟声和。
俎菜堆生叶，闺裳剪薄罗。
独怜诗酒兴，早较昨宵多。
和徐之才巡按见寄
冯山（宋代）

扪参趋远道，首蜀下青泥。江绕萦纡带，山盘屈曲梯。

何时岩腹断，自古客心低。峡尽逢宁武，天宽类宝鸡。

东穷巴岭北，南转梓潼西。地共猿猱食，居同鸟雀栖。

风霜传一檄，玉帛走千蹊。力责多佣父，穷输或嫁妻。

上忧分使节，佥议辍朝圭。素志施膏泽，虚怀去町畦。

垂鞭防马惫，含哺止儿啼。夜寝无宁席，朝餐或茹梨。

驱驰宣诏令，歌舞慰童齯。按部经双剑，迎壶满见溪。

政清冰出凌，民附水淫堤。指穴收毚兔，搜群去狠羝。

吏悛藏乳虎，人乐戏春麛。驿转悠千里，秋霖动一犁。

忧劳如有病，暴露欲生黧。委箧书争报，封囊药自题。

茶尘思鸟觜，羹野忆驼蹄。过雁晴逾叫，残蝉晓更嘶。

万愁休入耳，数酌且温脐。圣治几仁寿，宸衷念庶黎。

呻吟裁药石，亢旱得云霓。驹有苗场食，鸾无枳棘栖。

明公深履历，清望绝乖睽。盘错居常试，安恬久自迷。

汉貂方促召，贾论息言提。宝阁邻天仗，星闱侍女奚。

功名当少俟，岁月尚能稽。末路忻依托，先期虑解携。

荣封虽绝迹，归意共含悽。自笑身谋拙，曾将物理齐。

倒行嗟黾勉，仰望局攀跻。易足篱边鴳，难驯水上鹥。

稻粱谁计鹤，车马未安鼷。诗战逢诸帅，文声鼓万鼙。

白徒虽自奋，黄馘岂容批。怒臂犹轻展，惊魂已暗挤。

续貂无取者，附骥亦荣兮。巧拙其如性，天机不可倪。
留守相公宠示东田宴集诗依韵和呈
文彦博（宋代）

尝同徐勉构东田，花竹成阴雨后天。为爱宪台宽白简，得随相府赏红莲。

清樽屡釂吟情逸，红袖频翻舞态妍。归兴直须三鼓尽，月华况是十分圆。